ჟორჟ კლემანსო

ჟორჟ ბენჟამენ კლემანსო (ფრანგ. Georges Benjamin Clemenceau; დ. 28 ეკენია, 1841 — ღ. 24 გერგობათუთა, 1929) — ფრანგი ექიმი, ჟურნალისტი დო პოლიტიკოსი, საფრანგეთიშ პრემიერ-მინისტრი 1906-1909 დო 1917-1920 წანეფს. 1906-1909 წანეფს უკინებუდჷ საფრანგეთიშ დინახალენი საქვარეფიშ მინისტრიშ პოსტი დო 1917-1920 წანეფს ლჷმაშ მინისტრიშ პოსტი. პროფესიათ რდჷ ექიმი, უკულ გინირთჷ ჟურნალისტო დო ქაკათჷ პოლიტიკური პროცესეფს. კლემანსოქ კაბეტი როლი არსულჷ მასუმა რესპუბლიკაშ პოლიტიკას, გიშაკერზაფილო მაართა მოსოფელიშ ლჷმაშ ეკონია წანეფს. რდჷ დუდიშული რადიკალეფიშ ართ-ართი შანულამი დო ცენტრალური ფიგურა. თიქ ხუჯი დუკინჷ სეკულარული იდეეფს დო კომუნარეფიშ ამნისტიას.

მაართა მოსოფელიშ ლჷმაშ თებაშ უკულ, კლემანსო რდჷ კონწარი პოლიტიკაშ მოხუჯე გერმანიაშ მეხჷ. კლემანსო რეპარაციეფს, კოლონიეფს, ელზას-ლოთარინგიას დო გერმანიაშ ოურდუმე დოდაღარაფას თხულენდჷ. ჸათე ღანკეფს კლემანსოქ მიოჭირინუ ვერსალიშ ხეკულუათ, ნამუშ პიჯალეფს ხე მაჭარეს პარიზიშ ოთინჩალე კონფერენციას (1919-1920).

კლემანსო რდჷ მოხუჯე ააშწკჷმა დო ბრიტანეთიწკჷმა ოურდუმე ალიანსეფიშ, გერმანიაშ მეხჷ, მარა კლემანსოშ ჸათე ცადებეფს მუთუნნერი შედეგეფი ვამუღალუ. ამერიკაშ სენატიქ რატიფიკაცია ვაუკეთუ ოურდუმე ხეკულუას საფრანგეთიწკჷმა. 

კლემანსო შინელი რდჷ მეტჯოხოეფით "გომორძგუეფიშ მუმა" დო "ნჯილო".

ლიტერატურა
 ენციკლოპედია ბრიტანიკა

კატეგორია:დუნაბადი 1841
კატეგორია:ნაღურა 1929
კატეგორია:ფრანგეფი
კატეგორია:ფრანგი პოლიტიკოსეფი
კატეგორია:ფრანგი ექიმეფი
კატეგორია:ფრანგი ჟურნალისტეფი
კატეგორია:საფრანგეთიშ პრემიერ-მინისტრეფი